Jhesus Maria. Mynen willijgen denst touoren in dem ik gudes formach. Werdijge here meijster Pagel Schele, ik weit juwer lewe sunderges nicht to scrijwende, man ik sende juw dijssen insteken bref, de kwem fan Rome. Ik sende it up sunte Marten, j an Klawes Bogen; ik mene gij hebben emme wol entfangen fan meijster Johan Petersen. Item ik foge juwer lewe to wetende, efte gy gelt willen to Lubek hebben, so seind droge hekede, botter, grawark, tran, gut selspeik, bulke, dijt is hir nu de beisste war vnde de mynste schade. Hir wille gy wol to denken myt dem beissten. Jtem wen juwe werdichheit mijt dem kappittel is geneget de domkerke myt kopper to deichkende, willet mij scrijwen wo fele ellen de kerke lank is vnde wo fele ellen hoch, so wil ik juw to scrijwen vp vj schippunt na wo fele gij behowen. Hir willet to denken myt dem beissten. Hirmede ik juw Gade befelen myt alle den juwen to synen gotlyken denste gesund. Gescrewen to Lubek vp sunt Anneten dach in jar xvCxv. Hermen Bremer, borger to Lubek. Adress: Dem werdygen vnde achtbaren heren meyster Pagel Schelen, domprawest to Abo, sal dysse bref.